ตลท.ดึงผู้ลงทุนอาเซียนสู่ไทย
ตลท.เพิ่มโอกาสนักลงทุนอาเซียนสู่ไทย เตรียมเชื่อมโยงกระดานซื้อขายหลักทรัพย์อาเซียน
5 ก.ย. 2555

ตลท.เพิ่มโอกาสนักลงทุนอาเซียนสู่ไทย เตรียมเชื่อมโยงกระดานซื้อขายหลักทรัพย์อาเซียน




นายวิรไท สันติประภพ รองผู้จัดการ สายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.)เปิดเผยว่า ตลาดหลักทรัพย์ฯ ได้จัดเตรียมระบบงานเชื่อมโยงกระดานซื้อขายหลักทรัพย์กับตลาดหลักทรัพย์ภูมิภาค เพื่อให้สามารถทำธุรกรรมซื้อขายหลักทรัพย์อาเซียนผ่านโครงการ ASEAN Link ได้สะดวกและรวดเร็วนั้น 
ทั้งนี้คาดว่าจะเริ่มซื้อขายผ่านโครงการ ASEAN Link ได้ในช่วงกลางเดือนต.ค.นี้ หลังจากที่ระบบซื้อขายใหม่ของตลาดหลักทรัพย์ฯ เริ่มใช้เมื่อวันที่ 3 กันยายน ตลาดหลักทรัพย์แห่งประเทศไทยจะเป็นตลาดที่ 3 ที่เข้าร่วมโครงการ ASEAN Link ต่อจากตลาดหลักทรัพย์สิงคโปร์และมาเลเซียที่จะเริ่มซื้อขายเป็นคู่แรกในวันที่ 18 กันยายนที่จะถึงนี้ 
“โครงการ ASEAN Link ที่จะเกิดขึ้นในเดือนตุลาคมนี้ ถือเป็นโอกาสสำคัญที่ตลาดหลักทรัพย์ฯ จะแสดงให้ผู้ลงทุนในอาเซียน เห็นถึงศักยภาพการลงทุนในตลาดหุ้นไทย ด้วยปัจจัยสนับสนุนจากการเติบโตของเศรษฐกิจไทย การที่ไทยเป็นศูนย์กลางของภูมิภาคอินโดจีน และความแข็งแกร่งของบริษัทจดทะเบียนไทยที่สามารถฟื้นตัวได้อย่างรวดเร็วแม้จะเผชิญวิกฤติเศรษฐกิจและภัยธรรมชาติมาหลายครั้ง โดยตั้งแต่ต้นปี ตลาดหลักทรัพย์ฯ ได้จัดกิจกรรมให้ข้อมูลเกี่ยวกับจุดเด่นของหุ้นไทยแก่ผู้ลงทุนสถาบันและผู้ลงทุนรายย่อยในมาเลเซียหลายครั้ง"นายวิรไทกล่าว
อย่างไรก็ตามล่าสุด ได้จัดบรรยายสรุปจุดเด่นของตลาดหุ้นไทย ให้กับคณะผู้บริหารและเจ้าหน้าที่การตลาดจาก Maybank Investment Bank ประเทศมาเลเซีย จำนวน 20 คน ที่มาเยือนตลาดหลักทรัพย์ เพื่อเตรียมพร้อมการซื้อขายหุ้นใน ASEAN Link นอกจากนี้ ในเดือนกันยายนนี้ ตลาดหลักทรัพย์ฯ จะจัดสัมมนาเกี่ยวกับหุ้นไทยให้กับเจ้าหน้าที่การตลาด ของบริษัทหลักทรัพย์สิงคโปร์กว่า 200 คน เพื่อแนะนำการลงทุนในตลาดหุ้นไทย ก่อนการเปิดซื้อขาย ASEAN Link เช่นกัน